KIRJALLINEN KYSYMYS E-1023/01 esittäjä(t): Giorgos Dimitrakopoulos (PPE-DE) ja Konstantinos Hatzidakis (PPE-DE) komissiolle. Thessalian vesipula.



Virallinen lehti nro 340 E , 04/12/2001 s. 0151 - 0152



KIRJALLINEN KYSYMYS E-1023/01 esittäjä(t): Giorgos Dimitrakopoulos (PPE-DE) ja Konstantinos Hatzidakis (PPE-DE) komissiolle (30. maaliskuuta 2001) Aihe: Thessalian vesipula Kreikan lehdistössä viime aikoina julkaistujen tietojen mukaan Thessaliaa vaivaa paha vesipula. Tämänhetkiset tiedot ovat erittäin huolestuttavia: vähäiset sateet, viljelyalan kasvu ja pohjavesien liikakäyttö yhdistettynä vesivarojen puutteelliseen täydentymiseen maanalaisista lähteistä. Alueella on viime vuosina satanut aiempaa vähemmän - sademäärä on pienentynyt yli 30 mm - ja suuri osa Pinios-, Enipeas-, Farsaliotis- ja Titarisio-jokien vedestä valuu hukkaan mereen. Aheloos-joen ylävirran suunnan muuttamistyöt ovat pysähtyneet, ja vedenkeräysaltaiden padot ovat riittämättömiä. Pohjaveden pinta alenee vuosi vuodelta, koska veden löytämiseksi on tehty 13 000 erittäin syvää porausreikää. Kastellusta viljelyalasta 88 300 hehtaaria (eli 81 prosenttia) kastellaan pohjavedellä ja 20 700 hehtaaria pintavesillä. Koko kastellusta viljelyalasta 70 prosenttia kastellaan yksityisten tekemien porausreikien kautta ja vain 30 prosenttia valtion yhteishankkeiden avulla. Lisäksi kastellun viljelyalan kasvu 26 088 hehtaarilla viime vuosikymmenen aikana ilman tarvittavia maanparannustöitä sekä kulutuksen ja tarjonnan epätasapaino ovat aiheuttaneet alueen kastellun viljelyalan hoidolle vakavia ongelmia. Paikallisten tahojen, agronomien ja maanviljelijöiden mielestä kyse on hallinnollisesta kriisistä eikä veden riittävyydestä. Heidän mielestään ongelmat voitaisiin ratkaista hyödyntämällä talven sadevesiä, kuljettamalla vettä muilta alueilta ja käynnistämällä rakennushankkeita, kuten patojen, vesisäiliöiden, päällystettyjen kanavien ja suljettujen verkkojen rakennustöitä, ja tukemalla mahdollisimman pian Aheloos-, Smokovo- ja Karla-joen rakennushankkeita. Kysyn komissiolta seuraavaa: 1. Onko komissio tietoinen tästä tilanteesta? 2. Pitääkö se kasteluhankkeita ja erityisesti Aheloos-joen suunnan muuttamista kannatettavina? 3. Onko Kreikan hallitus toimittanut sille asiaa koskevia ehdotuksia? 4. Jos se on vastaanottanut tällaisia ehdotuksia, mihin toimiin se aikoo ryhtyä? Michel Barnier'n komission puolesta antama vastaus (28. toukokuuta 2001) Komissio on tietoinen Kreikan vesivarojen hallintaa koskevasta ongelmasta, joka näyttää vaivaavan erityisesti Thessalian tasankoa. Komissio on tarkastellut ongelmaa Kreikan viranomaisten kanssa erityisesti ohjelmakaudeksi 2000-2006 laadittua yhteisön tukikehystä koskevien neuvottelujen yhteydessä; tällöin sovittiin edellä mainitun yhteisön tukikehyksen mukaisista konkreettisista toimenpiteistä ja toimista, muun muassa Thessaliassa sijaitsevan vanhan Karla-järven kunnostamisesta. Kreikan viranomaiset ovat tehneet useita ehdotuksia maatalouden alalla toteutettaviksi toimenpiteiksi, jotka koskevat vesivarojen ja maatalousresurssien hallintaa. Uusi suunnitelma, joka on tehty nitraattien vähentämiseksi Thessalian tasangolla, onkin tarkoitus laajentaa koskemaan 35 100:aa hehtaaria maatalouden ympäristötoimenpiteiden mukaisesti (maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999(1) luku VI). Suunnitelma kattaa siten osan nitraattidirektiivin (vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annettu neuvoston direktiivi 91/676/ETY(2)) toimintasuunnitelmassa tarkoitetusta pinta-alasta; nitraattidirektiivi koskee 500 000 hehtaarin kokoista aluetta. Thessaliaa koskevan ohjelmakaudeksi 2000-2006 laaditun alueellisen toimenpideohjelman mukaisesti uusjakotoimia ja niihin liittyviä töitä on tarkoitus toteuttaa noin 4 100 hehtaarin kokoisella alueella. Vesitöiden osalta on tarkoitus saada valmiiksi pintavesien hyödyntämistä koskevat työt (muun muassa Agionerin ja Panagiotikon patoja sekä Smocovon tunnelia koskevien töiden saattaminen päätökseen sekä patojen ja tunnelin hyödyntäminen). Lisäksi kaikkien uusien toimenpiteiden on oltava taloudellisen ja kestävän vesivarojen hallinnan periaatteen mukaisia, ja ohjelman aikana toteutetaan kaikki toimenpiteet, jotka ovat tarpeen porauksia edellyttävän pohjavesien käytön säännöstelemiseksi; tarvittaessa toteutetaan myös kaivuu- ja poraustyöt rajoittavia, jopa ne estäviä toimenpiteitä. Aheloos-joen suunnan muuttaminen Thessaliaan ei ole edellä mainitun yhteisön tukikehyksen mukaista, eikä komissio ole saanut ainoatakaan kyseisen hankkeen toteuttamista koskevaa yhteisrahoitusehdotusta. Vuonna 1994 tehtiin tosin ohjelmakaudeksi 1994-1999 laadittua yhteisön tukikehystä koskeva ehdotus, mutta se raukesi, kun Kreikan viranomaiset jättivät asian sikseen. Mikäli ehdotus esitetään uudelleen, komissio tarkastelee sitä voimassa olevan lainsäädännön kannalta. (1) EYVL L 160, 26.6.1999. (2) EYVL L 375, 31.12.1991.